নিজস্ব প্রতিনিধি:  আগাম জামিনের নথি পকেটে নিয়েই সিআইডি দফতরে পৌঁছলেন বহিষ্কৃত সিপিএম সাংসদ ঋতব্রত বন্দ্যোপাধ্যায়। সঙ্গে ছিলেন তাঁর দুই আইনজীবীও। বিয়ের প্রতিশ্রুতি দিয়ে সহবাস ও ধর্ষণের মামলায় মঙ্গলবার দুপুর সাড়ে বারোটা নাগাদ ভবানী ভবনে পৌঁছন তিনি। এর আগে দু'বার সিআইডির পাঠানো নোটিস এড়িয়ে গিয়েছেন ঋতব্রত। আগাম জামিনের শর্ত হিসাবে তাঁকে ৩ সপ্তাহের মধ্যে আত্মসমর্পণের নির্দেশ দিয়েছিল আদালত। সেই শর্ত মেনেই আজ ভবানী ভবনে হাজিরা দিলেন ঋতব্রত। শুধু সিআইডি-ই নয়। ঋতব্রতকে ডেকে পাঠিয়েছিল দিল্লি পুলিসও। দিল্লি পুলিসের  হাজিরাও এড়িয়ে গেছেন তিনি। এর আগে সিআইডি জেরা করেছে ঋতব্রত বন্দ্যোপাধ্যায়ের ঘনিষ্ঠ বান্ধবী দুর্বা সেনকে। জেরা করা হয়েছে ঋতর পরিচিত অর্চনা মজুমদারকেও। তদন্তে সহযোগিতার আশ্বাসে আগাম জামিন মঞ্জুর হয়েছে ঋতর। জেরায় তিনি কী সাফাই দেন, সেদিকেই তাকিয়ে সবাই।